**Thema:** Dydd Santes Dwynwen /Dydd Sant Folant

Priodas a Chariad

Mae Ppt wedi ei baratoi i gyd-fynd â’r gwasanaeth ond nid oes rhaid ei ddefnyddio. Cofiwch addasu’r iaith i siwtio’ch ardal/plant.

**Sleid 1:** Teitl – Cariad

Ar y 25ain o Ionawr dŷn ni’n dathlu dydd Santes Dwynwen, ac ar Chwefror 14eg mae diwrnod Sant Folant. Pan dŷn ni’n meddwl am gariad, dŷn ni’n aml yn meddwl am briodas.

**Sleid 2:** Llun o Herbert a Zelmyra. **Sleid 3**: Llun arall ohonyn nhw.

Yn ôl y *Guinness Book of World Records* (*cywir yn Ionawr 2014*) cwpl Affrican-Americanaidd sy’n dal y record am y briodas hiraf. Bu Herbert a Zelmyra Fisher yn briod am 86 mlynedd nes i Herbert farw ym mis Chwefror 2011, yn 105 oed. Roedd Zelmyra yn 103 mlwydd oed ar y pryd.

**Sleid 4:** Tudalen o *Twitter*

Ar dydd Dant Folant, 2010 aeth y ddau ar *Twitter* ac ateb cwestiynau am eu priodas. Dyma sut aeth y sgwrs:

**Cwestiwn (C):** Be wnaeth i chi sylweddoli y gallech chi dreulio gweddill eich bywyd gyda'ch gilydd?

**Ateb (A):** Gyda pob dydd oedd yn mynd heibio roedd ein perthynas yn fwy cadarn a chryf. Doedd ysgariad byth yn opsiwn – doedden ni ddim hyd yn oed yn meddwl amdano.

**(C):** Sut oeddech chi'n gwybod eich bod chi’n priodi’r person iawn?

 **(A):** Roedden ni wedi tyfu i fyny wrth ymyl ein gilydd. Roedden ni’n ffrindiau gorau cyn i ni briodi. Mae ffrind am oes – ac mae ein priodas ni wedi para am oes.

**(C)**: Oes yna unrhyw beth y byddech chi’n ei wneud yn wahanol ar ôl mwy na 80 mlynedd o briodas?

**(A):** Na. Does dim cyfrinach arbennig i’n priodas. Doedden ni ond yn gwneud be roedd rhaid ei wneud i’n gilydd ac i’n teulu.

**(C):** Beth yw eich cyngor i rywun sy'n chwilio am ‘Mr’ neu ‘Miss *Right’?*

**(A): Zelmyra**: Roedd y dyn iawn i mi yn byw rownd y gornel! Cadwch y ffydd - pan fyddwch yn cwrdd ag ef/yn ei gyfarfod, byddwch yn gwybod!

**(C):** Beth oedd y cyngor gorau gawsoch chi am eich priodas?

**(A):** Parchwch eich gilydd, cefnogwch eich gilydd a chyfathrebwch – siaradwch â’ch gilydd. A bod yn ffyddlon a gonest. Carwch eich gilydd gyda’ch holl galon.

**(C):** Be sy’n gwneud gŵr da?

**(A): Zelmyra**: Roedd Herbert yn weithiwr caled ac roedd y 1920au yn amser anodd iawn. Roedd Herbert eisiau’r gorau i ni. Mae e’n ddyn da.

**(C):** Beth yw eich atgof gorau am Ddydd Sant Folant ?

**(A):** **Zelmyra**: Fi oedd yn coginio bob dydd, ond daeth Herbert adre’n gynnar a’m synnu i drwy goginio bwyd i mi! Ac mae o’n dda am wneud bwyd hefyd!

**(A): Herbert :** Dwedais fy mod i’n mynd i goginio iddi hi gael ymlacio. Roeddwn i wrth fy modd pan welais ei hwyneb hi, a phlât glân ar ôl iddi orffen bwyta!

**(C)** Fe wnaethoch chi briodi’n ifanc iawn - sut wnaethoch chi lwyddo i dyfu gyda’ch gilydd yn lle tyfu ar wahân?

**(A):** "Mae pawb sydd yn plannu hadau a chasglu cynhaeaf yn dathlu gyda'i gilydd." Rydyn ni’n unigolion, ond yn cyflawni mwy gyda’n gilydd .

**(C)**: Beth sydd wedi bod yn bwysig i chi yn ystod yr 85 mlynedd diwethaf?

**(A)**: Ein plant, a’n wyrion. Mae ganddon ni 5 o blant, 10 o wyrion, 9 o or-wyrion , ac 1 gor-or-ŵyr!

(**C**) Os dych chi wedi cael diwrnod gwael, be di'r peth pwysicaf i’w gofio?

**(A)**: Cofiwch mai nid cystadleuaeth ydy priodas – peidiwch trio ennill pwyntiau a chadw sgôr. Mae Duw wedi rhoi'r ddau ohonoch chi gyda'ch gilydd ar yr un tîm i ennill.

**(C):** Ydy cwympo mas/dadlau/ffraeo yn bwysig?

**(A)**: BYTH yn gorfforol! Cytunwch ei fod o’n iawn i anghytuno ac ymladd dros yr hyn sy'n wirioneddol bwysig . Dysgwch sut i blygu - nid torri!

**(C):**. Beth yw'r **un** peth sy bwysicaf ac yn fwy gwerthfawr i chi na phopeth arall?

**(A)**: Dŷn ni’n dau yn Gristnogion ac credu yn Nuw. Mae priodas yn ymrwymiad i Dduw yn ogystal â’n gilydd. Dŷn ni’n gweddïo gyda’n gilydd a thros ein gilydd bob dydd.

* Mae cariad go iawn yn golygu rhoi eraill yn gyntaf, a dysgu sut i blygu fel dwedodd Zelmyra. Dyma adnodau o’r Beibl sy’n dangos yn berffaith rai agweddau o wir gariad:

**Sleidiau 5, 6, 7, 8, 9, 10, 11: Yr adnodau isod**

*5Mae cariad yn amyneddgar. Mae cariad yn garedig. (saib)*

*6Dydy cariad ddim yn cenfigennu, ddim yn brolio’i hun, nac yn llawn ohono’i hun. (saib)*

*7Dydy cariad ddim yn gwneud pethau anweddus, nag yn mynnu ei ffordd ei hun drwy’r adeg.(saib)*

*8Dydy e ddim yn digio a phwdu, ac mae’n fodlon anghofio pan mae rhywun wedi gwneud cam. (saib)*

*9Dydy cariad ddim yn mwynhau gweld drygioni — beth sy’n ei wneud e’n llawen ydy’r gwir. (saib)*

*10Mae cariad bob amser yn amddiffyn; mae bob amser yn credu; bob amser yn gobeithio; bob amser yn dal ati. (saib)*

*11 Fydd cariad byth yn chwalu. (1 Corinthiaid 13)*

**Gweddïwn:**

Ein Tad, Diolchwn am briodas hir a hapus Herbert a Zelmyra Fisher, a’r esiampl dda roddon nhw i ni. Diolchwn am bawb sy’n ein caru ni. Diolchwn fod cariad yn fwy nag emosiwn, yn fwy na rhoddion ac yn fwy geiriau. Helpa ni i gofio fod gwir gariad yn gryf ac yn gadarn. Helpa ni i weld fod cariad yn fwy na bocs o siocled neu gerdyn. Helpa ni i gofio fod gwir gariad i’w weld mewn gweithredoedd ac nid geiriau gwag. Diolchwn mai Ti, sydd wedi dangos beth yw gwir gariad i’r byd, drwy i dy Fab Iesu Grist yn marw ar y groes dros bob un. Helpa ni i ddangos cariad at eraill drwy ein gweithredoedd. Amen.